Sykkelrapporten er klar | Elverumby
Postet den 13. oktober 2017 av Henri Auer, Arealplanlegger	1 kommentar
Elverum har i dag en betydelig sykkelandel, men har også et stort potensiale for økning. Norconsult skriver i rapporten at sykkelens konkurranseevne må bedres, spesielt på de korteste reisene. Tiltak som gir bedre framkommelighet, kortere reisetid og økt trygghetsfølelse for syklistene vil gjøre det mer attraktivt å sykle.
Basert på kunnskap om sykkeltilrettelegging er det fire krav til et attraktivt sykkelvegnett:
Sykkelveinettet skal være trafikksikkert, trygt, fremkommelig.
Sykkelveinettet skal gi tilgjengelighet til og fra boliger og reisemål og for alle menneskene i Elverum.
Sykkelveinettet skal ha høy prioritering av drift og vedlikehold.
Sykkelveinettet skal være sammenhengende, ha egnede løsninger av høy kvalitet og gode systemskifter (skifter mellom ulike sykkelløsninger).
I rapporten er det utarbeidet forslag til hovedsykkelruter og sekundærruter. Disse rutene vil dermed få høyeste prioritet, og tiltak for å bedre forholdene for de som sykler vil først og fremst gjøres på disse vegene.
I sentrumsgatene er det behov for å gjøre tiltak for å legge bedre til rette for syklistene. Norconsult foreslår tiltak i Storgata, Lundgaardvegen, Nybrua og Jernbanegata. En kombinasjon av gater med sykkelfelt og stenging av gater er foreslått. Kommunen er opptatt av at løsningene må diskuteres videre med de som blir involvert og sees i sammenheng med byplanen og ønsket utviklingen av sentrum.
Åpent møte og åpent byplankontor
Vi inviterer til åpent møte mandag 30. oktober kl.18 for alle som ønsker å få innblikk i rapporten. Norconsult kommer for å presentere denne. I møtet ønsker vi dialog og innspill.
Sykkelrapporten finner du HER!
Åpent byplankontor: mandag 30. oktober kl. 16-18, slik at vi i forkant av møtet er tilstede for en prat.
Innspill til hovedsykkelrutene merkes «sykkelruter» og sendes innen 1. november på e-post: postmottak@elverum.kommune.no eller til Elverum kommune, Postboks 403, 2418 Elverum.